মুক্তিযুদ্ধে অবদান রাখা বিদেশি বন্ধুদের মধ্যে এবার সম্মাননায় ভারতের প্রয়াত রাষ্ট্রপতি ফখরুদ্দিন আলী আহমদ ও প্রয়াত প্রধানমন্ত্রী গুলজারিলাল নন্দকে ‘বাংলাদেশ মুক্তিযুদ্ধ সম্মাননা' দেয়া হয়৷ এছাড়া অন্য ৫৭ ব্যক্তি ও মিশরভিত্তিক সংগঠন আফ্রো-এশিয়ান পিপলস সলিডারিটি অর্গানাইজেশনকে দেয়া হয় ‘মুক্তিযুদ্ধ মৈত্রী সম্মাননা'৷ ফখরুদ্দিন আলী আহমদের পক্ষে তাঁর ছেলে পারভেজ আহমদ ও গুলজারিলাল নন্দের পক্ষে তাঁর ছেলে তেজুস নাইক সম্মাননা গ্রহণ করেন৷ এবার সম্মাননা পাওয়াদের মধ্যে পাকিস্তানের রাজনীতিবিদ খান আবদুল গাফফার খান ও খান আবদুল ওয়ালী খান, ভারতের বিখ্যাত লেখক অনিরুদ্ধ রায়, জাপানের সমাজকর্মী কেন আরিমিটসুসহ ডাক্তার, সেনা অফিসার, সাংবাদিক ও রাজনীতিকরা রয়েছেন৷